정조 2년
戊戌十一月二十日巳時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。兼刑曹判書具善復。行戶曹判書具允鈺。左參贊洪樂性。右參贊李重祜。吏曹判書洪樂純。工曹判書權導。行副司直鄭好仁。禮曹判書金華鎭。開城留守兪彦鎬。訓鍊都正李國賢。吏曹參判徐浩修。行大司成李衍祥。行都承旨洪國榮。行副司直李普行。校理宋煥億。正言趙鼎鎭。行左承旨鄭民始。假注書柳文養。事變假注書李彦祜。記事官李信祜鄭東浚。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一儀矣。尙喆曰。淑昌宮患候。何如。上曰。漸至差勝矣。命善曰。臣於日昨。司僕郞廳所被嚴敎。不勝惶恐矣。上曰。卿言過矣。尙喆曰。先大王行錄。臣等輪看後。依敎持入矣。上曰。字句間果無未妥處耶。尙喆曰。模畫之辭。至矣盡矣。雖一言半句。臣等更無容仰贊矣。上命國榮讀之。上曰。松留及諸臣。更爲細看。可也。讀畢。上曰。悲感之外。無以爲喩。尙喆曰。伏聞社稷臘享大祭。有親行之命。當此日候不調之時。觸冒風泠。達夜將事。易致聖體之損傷。伏望深留聖意。特寢成命焉。命善曰。來月則寒事想必倍酷。此時親享。下情不勝悶慮矣。上曰。當臨時量爲之矣。尙喆曰。此濟州前牧使黃㝡彦狀啓也。以爲今年本島穡事。均被風災。新舊還上。勢難竝督。舊還姑爲停退。新還準捧。各寺奴婢身貢。減一斗。男丁大同米減一升。軍兵操鍊停退。逃老故病癈之類。使之隨闕塡充。待明春從附近哨司鍊。依近例擧行事。爲辭矣。此是守臣。先爲擧行。依例啓聞者。依此施行之意。分付。何如。上曰。依爲之。尙喆曰。此洪忠監司李命植狀啓也。備陳災邑。不可不開春設賑之狀。營賑穀中一萬三千石許劃。空名帖一千張成送事。請令廟堂。稟旨分付矣。今年所請。比昨年不甚夥然。而毋論賑穀與帖穀。如有所餘。自當還錄。以爲嗣歲之備。依所請竝許施。何如。上曰。依爲之。尙喆曰。頃因慶尙監司李在簡狀啓。以統營錢還防塞事。有後日次對稟處之命。統制使李敬懋。又以本營事勢之渴悶。有所馳啓矣。本營貿穀一事。此在明年事。當有朝家處分。而以本營殘敗之形勢。今年新還之分數停捧。混入其中。則其所未捧之代。將何區劃。從前災歲設賑時。軍餉與他還有異。每有勿論之朝令。而以今年本道民事。雖不可準數責捧。統穀則亦不當全然停捧。就其三等邑。分數所停之中。折半使之許捧。俾作將士支放不足之需。至於立本穀。未捧耗二千四百五十石零。卽今該道穀物中。無他給代之道。姑以元穀中。推移取用之意。爲先分付於道臣帥臣處。何如。上曰。依爲之。竝出擧條上曰。統營錢還一款。雖欲防禁。其勢誠難矣。大臣之意。何如。尙喆曰。雖或貿穀。不以歇價勒授民間。則實爲公私兩便。而立本之際。安知其無弊乎。此所以難處者矣。命善曰。錢還立本。雖是統營流來之規。而旣爲民弊。則自朝家。有難許施矣。弘淳曰。非但統營如此。他道亦有是弊。若値年豊。則民或願受。而如許災歲。反爲巨弊矣。上曰。諸堂之意。何如。善復曰。兩湖之穀。旣不得船運。立本之規。又從而申禁。則統營事勢。其將難支。許否間。商量處之。好矣。允鈺曰。此非錢還。乃是立本。而若令統營。無此料辦。則將士支放。必有不足之患矣。樂性曰。立本充補。爲民巨弊。而聞統營非此則不可支撐云矣。重祜曰。錢還與立本。俱爲民弊。一切防塞。似好矣。樂純曰。曾聞湖南立本之規。爲生民到骨之怨。今於嶺南。又有此弊。不勝驚歎。大抵一包米定價三兩。一石租定價一兩。當春散給。待秋準捧。民安得不倒懸也。統營形勢。若至難支之境。則自朝家。宜念別般救弊之道。就其山郡邑還穀多處。有所區劃。至於立本。則決不可許矣。噵曰。貿穀之弊害。及小民。有不可勝言。前此防禁於他道。而今何可獨許於統營乎。好仁曰。立本則防塞。而從他區劃。則好矣。華鎭曰。臣待罪嶺藩時。習知其弊矣。嶺南米價。比諸湖南。每致騰踊。而年年取其湖南穀發賣之錢。分定於嶺沿各邑。春而勒授。秋而準納。奸吏之濫捧。小民之呼冤。莫不由斯。臣意則申飭統帥。以錢散給之時。俾勿勒授。只許願受者。則事甚便好矣。彦鎬曰。利害當否。非所臆料。而若以立本爲弊。一切防塞。則他弊之復生。誠甚可慮矣。國賢曰。各邑餉穀。年年有未捧之弊。故將士支放之需。每患見縮。不得不以嶺沿之穀。先爲取用。以兩湖耗條。作錢充代者。良以此也。究其弊源。實由於未捧矣。上曰。統營料窠。近來更不加出乎。國榮曰。臣於己丑。待罪統營。而聞其後無加出之事云矣。浩修曰。統營還上。若自朝家。別般申飭。盡數捧給。則弊源可塞矣。衍祥曰。統營支放之需。爲累萬餘石。而如欲杜立本之弊。則以他財力區劃。爲好矣。國榮曰。臣於統營事。未有講究。而大扺立本防塞之議。卽是大經大法。臣意則如前以湖南穀船運取用。使之年年相當。則好矣。民始曰。申飭穀簿。俾無未捧之弊爲好。而今若防塞立本。他無措劃。則統營必將難支矣。普行曰。凡弊源。遠溯然後知其爲弊之端。而臣於此事。全然茫昧。實無可否間指陳之見。然若遽然禁其錢還。而統營又目前難支。則將何以爲計乎。上曰。昨年統營立本之穀。爲幾石耶。尙喆曰。嶺南則爲二萬四千五百石零。湖南則爲一萬二千八百石零矣。上曰。湖南穀作錢取用之規。創自何時乎。尙喆曰。甲戌年。因湖南釐正使李成中筵奏。以船運有弊。作錢取用。爲定式矣。上曰。統營將士支放之不足。雖甚可悶。而錢還一款。自朝家。決不可許施矣。上顧國賢曰。統營見在之穀數。比卿爲統帥時。更無減縮之事乎。國賢曰。己丑年爲二十四萬餘石。而今爲十八萬五千餘石。其爲減縮。多矣。上曰。所謂餉穀。每年未捧。故如是減縮。何以則有準數善捧之道耶。命善曰。此則責在守令矣。上曰。居末守令。施以禁錮決杖之律。則豈有難捧之理乎。爲守令者。善納於監營。不善納於統營。故統穀有此減縮矣。尙喆曰。統營以三道中居末守令。每於歲末報來。而如有停捧之令。則居末者。自在勿施中矣。上曰。欲爲統營之民。則將士必有怨矣。欲爲將士之地。則統民必將呼冤。於斯二者。屬之一邊之外。無他道矣。弘淳曰。令統營。自爲沿革之地則。可也。而錢還一款。不可自朝廷許施矣。上曰。生穀之道甚難。而還錢則姑置之。無妨矣。樂純曰。國家恃藩閫。藩閫恃國家。上下相恃之道。宜若無間。然而外方事。朝家何可盡知乎。雖以西藩言之。各邑之報狀。有難盡信。則營門之狀啓。亦何可信也。臣意則統營之給代。出自何時。立本創自何年。將士幾人。放料幾石。此等事例。逐條論列之意。發關知委。待其報來。徐究好道理。恐似得宜矣。上曰。救弊之道。善捧穀爲根本矣。僉曰。然矣。上曰。嶺營及統營。年年所縮穀數之相敵與否。何如。尙喆曰。未能詳知矣。上曰。自朝廷。有振刷之政。然後可以救弊矣。己丑以後。營穀則幾包見縮。統穀則幾包見縮。守禦使出去書入。而近來以居末守令之解由拘礙者。爲幾人。亦爲知入。樂性承命出。持統穀抄出記還入。讀奏曰。己丑年統營穀二十四萬二千二百七石內。會外二十萬八千五石。會付三萬四千二百二石。庚寅年二十四萬二千七百五十九石內。會外二十萬八千三百八十九石。會付三萬四千三百七十石。辛卯年二十五萬五千七百二十三石內。會外二十一萬九千三百八十四石。會付三萬六千三百三十九石。壬辰年二十四萬五千八百二十四石內。會外二十萬九千四百二十八石。會付三萬六千三百九十六石。癸巳年二十四萬八千二百十八石內。會外二十一萬九百八十二石。會付三萬七千二百三十六石。甲午年二十一萬六千一百三十六石內。會外十八萬七百七十七石。會付三萬五千三百五十九石。乙未年十九萬五千八百七石內。會外十六萬二千七十九石。會付三萬三千七百二十八石。丙申年二十一萬六千九百六十六石內。會外十八萬一千六百四十四石。會付三萬五千三百二十二石。丁酉年二十三萬三千八百三十七石內。會外十九萬七千一百二十石。會付三萬六千七百十七石。戊戌年二十四萬二千一百三十三石內。會外二十萬五千五百六十八石。會付三萬六千五百六十五石矣。上曰。統營支放。以會外穀用之乎。樂性曰。果以會外用之。而會內穀。卽封不動矣。上曰。營穀則何不知入乎。樂性曰。營穀。則非備局所管。故無可考之文蹟矣。上曰。監營則無會內穀乎。樂性曰。無矣。上曰。營穀則後日。更爲知奏。可也。尙喆曰。頃以全羅左水營戰船三隻失火事。前水使權拭。旣因特敎。拿問定罪。則其時不能愼火人及船將監色各人等。亦不可無罪。令道臣。分付該水使。從重勘處。何如。上曰。依爲之。出擧條赴燕學敎授。竝改差。以在京無故人。卽爲差出事。榻前定奪尙喆曰。歲色漸暮。學敎授之赴燕人。竝姑改差。卽爲出代。未行學製。使之擧行。何如。上曰。依爲之。尙喆曰。魂殿忠義。向日之政。聞皆區處。而只有元陵忠義一人。無相當窠。尙未擧論云。似不可挨過。今年探花郞。方在直長。已滿朔數云。先爲出六後。忠義承傳者。以其窠代差。似得宜。以此分付銓曹。何如。上曰。依爲之。普行曰。臣以還上穀簿事。今因言端。敢此仰達矣。還上穀簿中。各項名色。旣甚繁多。文書規例。極其淆雜。見輒眩亂。莫知端緖之故。爲官長者。不能照檢鉤考。而一委於吏輩之手。許多奸弊。皆由於此。一番釐正。在所不已。自廟堂。消詳商確。裁定規例。毋論京外。通同釐正。凡各其衙門所管穀簿中。許多不緊名色之可以減削者。一倂減削。只以各穀本名。排類合錄。使得一見瞭然。俾無淆雜眩亂之弊。似好矣。上曰。依爲之。國榮曰。近因收租之漸縮。貢等每患難繼。惠廳事。誠可悶矣。且戊午以後。戶曹貸去。殆無限節。本廳不勝支當。始自庚辰。歲送九千石。至于今通計爲五十五萬石。本廳之苟艱。亦豈不由於此乎。庚辰定數之時。廳儲尙裕。故特以共濟之意。不得已施行。而卽今本廳貢價。新捧前不足。殆近二萬石。他無拮据之道。則戶曹移送。實是行不得之事。庚辰作米。自今勿送。以爲本廳支保之地。而戶曹形勢。亦不可不念。今番則以錢代送。米則勿送之意。永爲定式事。下詢大臣處之。何如。上曰。大臣之意。何如。尙喆曰。惠廳庚辰作米之逐年移送於地部。實出共濟之意。而目下度支經費。雖極可悶。本廳支放。若是不足。該堂所奏。亦不得已也。勢不可不許施矣。命善曰。庚辰移送。乃是米儲有裕時事也。本廳貢價。今旣不足。則度支需用何暇念及乎。以錢代送。亦出共濟意矣。弘淳曰。度支經用之罔措。固不可不念。而惠廳貢價。旣無繼給之道。則眞所謂我躬不閱。其不能念及於度支。事勢固然。恐當許施矣。上曰。依爲之。允鈺曰。今聞惠堂所奏。惠廳事。誠可悶。而以戶曹言之。則二十年來。賴以支過者。專在於此米。今若見失。則前頭事。實爲萬萬罔措。而以目下言之。昨年收祖。不過爲九萬六千石。又値閏朔。十三朔所用。無路支繼。一朔諸般應下。殆近萬石。新捧前。計朔磨鍊。則卽今不足爲一萬七千餘石。貢價應下外。別營放料。軍監散料。將自正月見縮。而料米必以精實穀分給矣。其所代充者。歷數諸處。無可下手。臣意則南漢米一萬石。摠廳米七千石。若得區劃。則南漢米。給貢價。北漢米與惠廳。相議區處。繼給軍料。似好。下詢大臣處之。何如。上曰。大臣之意。何如。尙喆曰。庚辰作米。旣未取用。他處穀物。亦無推移之路。南漢米姑先依所請許貸。勿論貢價與放料。從便支放。勢不可已矣。命善曰。經費旣如是難繼。則其所推移。勢不可已。首相所奏。似好矣。弘淳曰。目下事勢如是。區處之外。恐無他好樣道理矣。上曰。依爲之。樂純曰。今朔爲始。當爲儲窠。而郡守以上窠。京職中可擬之人。每患苟艱。雖非啓請邑。限都政前。以限滿守令勿拘純望。通融備擬。以爲次次遷轉之地。而雖値口傳政事時。亦爲一體擧行。已成近例。今亦依此爲之乎。上曰。依爲之。樂純曰。臣適待罪於銓曹。有所愚見。敢此仰達矣。夫振發淹滯。乃是居銓者之責。而挽近以來。科甲頻出。仕路漸窄。文臣之抱紅牌而老於牖下者。指不勝屈。苟求疏滯之道。則莫先於此。而以臣曹所在官案見之。其死生故頉。年久未修。不可憑信。令諸道道臣。申飭守令。某邑之某人。某人之某年某科及見今有頉與否。詳細修正。趁大政前上送臣曹。以爲相考收用之地。且雖非侍從文官之存沒。銓曹不可不知。此後則在鄕文官之身故者。每於歲末。自監營。修報本曹之意。申飭各道。何如。上曰。依爲之。已上出擧條尙喆曰。頃因持平沈豊之所懷。以戶曹宣惠廳査定及軍門定例事。有稟處之命矣。回啓一節。何以爲之乎。上曰。用其言則好矣。何必回啓。仍命惠堂進前。國榮進伏。上曰。以近日所抄出觀之。加定之査櫛。有不可已矣。生穀之數。用穀之處。何以則可得詳知歟。國榮曰。元貢別貿外。皆有用下處。所謂加出加定。爲近四萬石矣。上曰。戶曹惠廳査定事。任誰爲之。則好耶。尙喆曰。本曹本廳。各有堂上。堂上親執査定之外。恐無他道矣。國榮曰。右相曾經有司堂上。相議爲之。則好矣。上曰。右相則予恃之矣。登極以後。本廳加定。何不抄出乎。予甚慨然也。弘淳曰。非不欲抄出。而抄出之後。若多不緊之名色。則將何以爲之乎。以是未果抄出矣。上曰。軍門定例。何以爲之。則好耶。國榮曰。軍門則有難遽然作例。惟有擇將而任之而已矣。上曰。各陳所見。可也。善復曰。都監則應下之數不多。而所謂加出如軍物新造。或修改等事。而至於新營。則生殖以用名曰別下。若欲定例。則不難爲之矣。上曰。予意則五營門財穀。合而計用。則文簿不煩。而一年出入之數。可以詳知矣。命善曰。此則事係大更張。不可遽議。而臣意則姑先革罷策應所。好矣。上曰。監司守令之用耗穀。乃是朝家所知。而至於大將所用。則本非朝家之所許。在大將非但爲名色之不正。國之財用。亦將因此而爲尾閭之洩。可勝寒心。向者臺言。旣如此。則軍門事。殆同未了案。爲大將者。姑不可取用於策應所矣。僉曰。然矣。國榮曰。臣意則各營門凡干上下之文書。亦使都提調。一體照檢。則爲大將者。其在忌憚之道。庶無擅犯濫用之習。而軍門貌樣。亦當必勝於前矣。尙喆曰。都提調之照檢文書。旣是無前之例。今豈可創出乎。上曰。近來軍門郞廳。其能頻數開坐。細檢文書乎。命善曰。餉色郞廳。則間或開坐。而軍色郞廳。則無開坐之事矣。上曰。此後申飭軍門郞廳。使之連爲開坐。細檢出納之數。可也。允鈺曰。本曹經費苟艱之中。不緊貢價上下之數。亦甚夥然。此爲可悶矣。弘淳曰。雖以司宰監貢物言之。進排物種。元不大段。而貢人之所受貢價。其利甚多。此等貢物。雖涉不緊。而聞貢人輩。謂有革罷之議。不無搔擾之端云。亦甚難處矣。上曰。此貢。魚鱗所付乎。弘淳曰。然矣。上曰。月前戶曹草記。以大口魚一尾價代錢五分式。輸送兩宮爲稟者。極爲非矣。如是爲言。則貢人輩之稱冤。何足怪乎。命善曰。貢人之物種。若不取用。則不給貢價。可也。而旣有物種。則以錢代送。豈無貢人輩稱冤乎。上曰。生獐貢物。年前曾已裁減矣。裁減則一也。豈可爲苟且之事。以致其呼冤乎。僉曰。然矣。上曰。如無內入名色則已。旣有內入。則貢人物種之代錢輸送。豈可成說乎。其所草記。未免自朝廷先失其道。今則有好道理。若令依前減罷其供上物種。而亦勿代給。則可謂名正言順。而雖貢人輩。豈有稱冤之辭乎。尙喆等曰。聖敎。誠好矣。國榮曰。宿衛所攔後軍及禁營槍劍軍六十名。加出料窠事。何以爲之乎。上曰。與諸將臣。相議善處。可也。上顧善復等曰。宿衛所事。誠可悶矣。近來號令不行。名實不符。如是而爲緩急可仗乎。宿衛之任。旣非專屬於禁營。則各軍門。何不念分勞共濟之道乎。諸將臣出去。與禁將商確好道理。宜矣。仍命國榮先退。上曰。臺臣則出去臺廳。傳啓。可也。命書傳敎曰。政官牌招開政。上曰。在外玉堂。違牌玉堂。改差。今日政差出。出榻敎命退。諸臣以次出。